SAJRA Doen Beroep Vir Beëindiging Van Xenofobie En Dat Alle Leiers Hulle Sterk Uitspreek - Joy! Digital
SAJRA Doen Beroep Vir Beëindiging Van Xenofobie En Dat Alle Leiers Hulle Sterk Uitspreek
Die Suid-Afrikaanse Joodse Raad van Afgevaardigdes (SAJRA) betreur die geweld, vernietiging van eiendom en haat wat onlangs in die strate van Johannesburg teen onskuldige mans en vrouens gepleeg is. Ons doen ’n beroep dat hierdie jongste vlaag van xenofobie gestaak word en dat alle leiers oor die hele politieke, godsdienstige en sosiale spektrum hulle sterk moet uitspreek teen die neiging om buitelandse burgers te teiken.
Woorde het geweldige krag en ons beklemtoon hoe belangrik dit is dat politieke en gemeenskapsleiers verantwoordelike taal gebruik wat nie die huidige spanninge sal aanstook en verdere verdeeldheid in gemeenskappe saai wanneer elkeen wat in Suid-Afrika woon, eintlik moet saamwerk om die lewens van almal in die land te verbeter nie.
Hierdie aaklige gebeure beklemtoon weereens die dringende behoefte aan omvattende wetgewing om xenofobie, sowel as alle ander vorme van vooroordeel, te voorkom en te bestry. Ons doen ’n beroep op die regering om standpunt in te neem teen haatmisdade en hoop dat die onlangse vergrype ’n aansporing sal wees tot daadwerklike optrede in die toekoms.